text: Fragtskib sejlet på grund i Kolding Fjord
  14 december 2014 kl. 13.09
  Et fragtskib stødte ved 04-tiden søndag morgen på grund ved Agtrupvig i Kolding Fjord.
  Fragtskibet er 88 meter langt og sejler, når det altså ikke er stødt på grund, under hollandsk flag.
  Det 17 år gamle fragtskib hedder Lady Irina og er sejlet til Kolding fra Rusland af med træpiller. Inden skibet skal trækkes helt fri skal skibets tilstand undersøges.
  Lady Irina har ikke gode erfaringer med at sejle i Danmark. I sommer mistede en 41-årig russisk maskinmester livet om bord på skibet.
  Han døde som følge af kulilteforgiftning på grund af gasser i skibets lastrum, hvor besætningsmedlemmerne havde opholdt sig.
  Se video med dey grundstødte skib - varighed
  I forbindelse med søndagens grundstødning har patruljefartøjet Rota været på stedet, og personale fra forsvarets marinestab har været om bord på det 88 meter lange fragtskib.
  Skibets skrog skal nu tjekkes for eventuelle skader, inden man vil forsøge at trække skibet fri fra grunden. I den forbindelse skal der også udarbejdes en såkaldt bjærgningsplan, oplyser marinestaben.
  Forsvarets marinestab har dog ikke fundet grundlag for at tilkalde politiet til skibet, som det for eksempel ville være tilfældet, hvis der var mistanke om spritsejlads.
  Der er ikke opstået olieforurening som følge af grundstødningen.
  Se video med det grundstødte skib, der ligger tæt på land - varighed 47 sekunder:
  
  